Turk aktyori Halit Ergenchning hayoti “Muhtasham yuz yil”dan keyin qanchalik o‘zgardi?

“Muhtasham yuz yil” serialida sulton Sulaymonni gavdalantirganidan keyin nafaqat Turkiya, balki butun dunyoda mashhurlikka erishgan turk aktyori Halit Ergenchning shaxsiy hayoti va karyerasi bilan bog‘liq ma’lumotlarni e’tiboringizga havola etamiz.

Dengizchi, xonanda, aktyor
Halit taniqli aktyor, xonanda va kompozitor Sait Ergenchning oilasida dunyoga kelgan. Bolaligidan ijodkorona muhitda katta bo‘lgan aktyor musiqa va raqsga qiziqqan. Istanbul texnika universitetining dengiz fakultetiga o‘qishga kirgan, ammo mazkur muassasada tahsil olish unga qimmatga tushishini bilgach, hujjatlarini olib konservatoriyaga topshirgan. Aynan shu yerda u kelajakda u o‘zini teatr va kinoda ko‘rishni istashini tushunib yetgan. O‘qish bilan birga u operator va marketolog sifatida ham faoliyat olib borgan. Pul topish maqsadida turli tadbirlarda chiqish qilgan. Diplomni qo‘lga kiritgan vaqtida hali rejissorlar unga qiziqib ulgurmagani sabab, teatrda kichik rollar ijro qilishi va reklamalarda suratga tushishiga to‘g‘ri kelgan. Bora-bora unga omad kulib boqqan va filmlarda suratga tushish taklif qilina boshlangan. Uning ijrosidagi “Aliya” seriali va “Otam va o‘g‘lim” filmi mashhurlikka erishgan.

Turkiya yulduzi
Aktyor tanilishga ulgurganidan keyin AQShga jo‘nab ketgan va bir yarim yil davomida u yerda yashab Brodvey teatrida rol o‘ynagan. Qaytganidan keyin esa rejissorlar Amerikada ham tajribaga ega bo‘lgan aktyorni o‘z filmlarida ko‘rishni istab taklif bildira boshlagan. “Birinchi sevgi”, “O‘limga qadar” va “Bir ming bir kecha” loyihalarida ishtirok etgan. 2011-yilda esa unga “Muhtasham yuz yil” serialida bosh rol ijro qilish taklif qilingan. Tarixiy faktlarga o‘zgartirishlar kiritilgani sabab turli tanqidlar bo‘lganiga qaramay, loyiha Turkiyadan tashqarida ham mashhurlikka erishgan.

“Serialning birinchi mavsum ekran yuzini ko‘rganidan keyin bizga oson bo‘lmagan. ‘Muhtasham yuz yil’ juda ham ko‘p tanqid qilingan. Ko‘pchilikka biz talqin qilgan Sulaymon obrazi yoqmagan. Ammo mening fikrimcha, hamma yaxshi surat chizolgan odam Sulaymonning suratini o‘zicha chizsa, rassomlar soni qancha ko‘p bo‘lsa, uning portretlari ham shuncha bo‘lardi. Mazkur fikr meni tanqidlarga e’tibor bermasligimga yordam berdi. Keyinroq esa Sulaymonning sevgiga to‘la, bag‘ri keng ekani sabab meni qahramonimni yaxshi ko‘ra boshladilar”, — degan aktyor.







 View this post on Instagram








Ushbu serialning suratga olish ishlari yakunlanganidan keyin Halit biroz muddat dam olishni istab, ba’zi rejissorlarning taklifini rad qilgan. Tanaffusdan keyin esa “Vatanim sensan” serialida suratga tushgan. Ma’lumotlarga qaraganda, Ergench haqiqiy yulduz sifatida serialning yaratilish jarayonning barcha bosqichini nazorat qilgan va asosiy ayol qahramon rolini rafiqasi gavdalantirishini istagan. Ammo loyiha “Muhtasham yuz yil”chalik omadli chiqmagan.







 View this post on Instagram








Aktyor suratga tushish bilan birga xonandalikni ham unutmaydi, konsert beradi va turli tadbirlarda chiqish qiladi. U qilayotgan ishini yaxshi ko‘radigan odamlar borligi muhimligi, o‘zi musiqa bilan shug‘ullanganida huzur-halovatni his qilishini ta’kidlaydi.

Ajrashish va yangi hayot
Halit 2007-yilda Gizem Soysaldi bilan turmush qurgan, ammo ularning turmushi 1 yil, ya’ni u suratga olish jarayonida Berguzar bilan tanishguniga qadar davom etgan. “Bir ming bir kecha” serialida tanishgan juftlik bir-biriga ko‘ngil qo‘ygan. Shundan keyin aktyor Gizem bilan ajrashishga qaror qilgan. Ko‘pchilik aktyorga loy chaplagan, Berguzar esa guldek oilani ajrashib ketishga sababchi bo‘lishda ayblangan.

“Oradan shuncha vaqt o‘tishiga qaramay, odamlar hali ham bizning turmushimizni muhokama qiladi. Nima uchun ular bizni unuta olmaydi? Berguzarning birinchi turmushim buzilishiga aloqasi yo‘qligini yana bir marta takrorlashga majburman. Berguzar men behad yaxshi ko‘radigan va hurmat qiladigan rafiqam. Munosabatlarimiz boshlanganida biz qiyinchiliklarga tayyor edik. Rafiqamga nisbatan ayblovlaringiz hech nimani o‘zgartirmaydi. Shu bois hurmat ko‘rsatishingiz va turmush o‘rtog‘imni haqorat qilmasligingizni talab qilaman”, — degan Ergench.

Bundan tashqari, “Muhtasham yuz yil”ning suratga olish vaqtida ko‘pchilik u va Maryam o‘rtasida ishqiy munosabatlar bor deb hisoblagan. Aktyorlar ular shunchaki rolini professional ijro qilayotganini bir necha marta tushuntirishiga to‘g‘ri kelgan.
Bu kabi mish-mishlar ko‘p ekaniga qaramay, juftlik 10 yildan ortiq vaqt davomida baxtli hayot kechirib kelmoqda. Ular ilk bor 2010-yilda, 2020-yilda esa ikkinchi marta farzandli bo‘lgan. Ikki nafar o‘g‘il — Ali va Xonning ota-onasi bo‘lgan yulduzlar nafaqat karyera balki, shaxsiy hayot borasida ham muvaffaqiyatga erishib ulgurgan.